EELNÕU

19.12.2024

**Meretöö seaduse muutmise seadus**

Meretöö seaduses tehakse järgmised muudatused:

**1)** paragrahvi 2 lõikes 31 asendatakse tekstiosa „§ 22 punktis 1“ tekstiosaga „§ 22 lõike 1 punktis 1 ja lõikes 2“;

**2)** paragrahvi 22 tekst loetakse lõikeks 1 ja paragrahvi täiendatakse lõikega 2 järgmises sõnastuses:

„(2) Kalalaeva reeder ei tohi takistada kaptenil teha otsust, mis kapteni professionaalse hinnangu järgi on vajalik pardal viibivate kalurite või laeva ohutuse ning laeva ohutu juhtimise ja käitamise tagamiseks.“;

**3)** paragrahvi 33 täiendatakse lõikega 11 järgmises sõnastuses:

„(11) Kalalaeva laevapere haigele või vigastatud liikmele võimaldatakse vajaduse korral eraldi kajut.“;

**4)** paragrahvi 33 lõiget 2 täiendatakse pärast sõnu „kapten laevapere liikme“ sõnaga „viivitamata“;

**5)** paragrahvi 38 täiendatakse lõikega 6 järgmises sõnastuses:

„(6) Reeder teavitab Transpordiametit laevapere liikme surmast mõistliku aja jooksul pärast laevapere liikme surma ja edastab e-posti teel Transpordiametile laevapere liikme surmaga seoses järgmised andmed:

1) laevapere liikme surma põhjus;

2) laevapere surnud liikme ametikoht laeval;

3) selle laeva tüüp, millel surmajuhtum aset leidis;

4) laeva kogumahutavus;

5) kas laev oli laevapere liikme surma hetkel merel, sadamas, ankrus või ei ole laeva selleaegne asukoht teada;

6) laevapere surnud liikme sugu;

7) laevapere surnud liikme vanus;

8) laevapere surnud liikme teenistusaste;

9) kas laevapere surnud liige töötas tekil, mootoriruumis, toitlustusüksuses või mujal.“;

**6)** seadust täiendatakse §-ga 381 järgmises sõnastuses:

„**§ 381. Riigi kohustused laevapere liikme surma korral**

Kui laevapere liikme surm saabus laevasõidu ajal Eesti Vabariigi territoriaalvetes või avamerel enne laeva sisenemist Eesti Vabariigi territoriaalvetesse, siis aitavad riigiasutused vajaduse korral reederil vastavalt oma pädevusele surnukeha või tuha elukohariiki toimetada, võttes arvesse laevapere liikme või tema lähedaste soovi.“;

**7)** paragrahvi 391 pealkirjas asendatakse sõnad „hüvitamise tagatis“ sõnaga „hüvitamine“;

**8)** paragrahvi 391 täiendatakse lõigetega 11–13 järgmises sõnastuses:

„(11) Käesoleva paragrahvi lõikes 1 nimetatud nõuded tuleb laevapere liikmele hüvitada viivitamata ja täies ulatuses.

(12) Kui hüvitise täielikku suurust on laevapere liikme pikaajalise töövõimetuse tõttu raske kindlaks määrata, võib põhjendamatute raskuste vältimiseks erandina käesoleva paragrahvi lõikest 11 laevapere liikmele hüvitist maksta mitmes osas.

(13) Käesoleva paragrahvi lõikes 1 nimetatud nõudeid hüvitades ei tohi laevapere liiget mõjutada nõustuma lepingujärgsest hüvitisest väiksema hüvitisega.“;

**9)** paragrahvi 391 lõige 3 muudetakse ja sõnastatakse järgmiselt:

„(3) Vastutuskindlustuse poliisil või muul tagatise olemasolu tõendaval dokumendil, mis on väljastatud laevale, millele kohaldatakse käesolevas paragrahvis sätestatud tagatise nõuet, peavad olema märgitud järgmised andmed:

1) laeva nimi ja Rahvusvahelise Mereorganisatsiooni (IMO) registrinumber ning registreerimissadam;

2) laevaomaniku nimi ja peamine tegevuskoht;

3) reederi nimi, kui see erineb laevaomaniku nimest;

4) tagatise liik ja kestus;

5) tagatiseandja nimi ja peamine tegevuskoht;

6) laeva kutsungsignaal;

7) laevapere liikmete nõuetega tegeleva tagatiseandja töötaja või üksuse telefoninumber ja e-posti aadress;

8) tagatiseandja kinnitus, et tagatisleping vastab Rahvusvahelise Tööorganisatsiooni meretöö konventsiooni standardi A4.2.1 lõike 8 nõuetele.“;

**10)** paragrahvi 60 lõiget 3 täiendatakse neljanda lausega järgmises sõnastuses:

„Kui laevapere liige loetakse hüljatuks käesoleva seaduse § 611 lõike 2 punktides 2 ja 3 sätestatud juhtudel, osutavad käesoleva lõike teises lauses nimetatud riigiasutused vajaduse korral vastavalt oma pädevusele laevapere liikmele abi tema viivitamatu kojusõidu korraldamiseks.“;

**11)** paragrahvi 611 lõige 7 muudetakse ja sõnastatakse järgmiselt:

„(7) Vastutuskindlustuse poliisil või muul tagatise olemasolu tõendaval dokumendil, mis on väljastatud laevale, millele kohaldatakse käesolevas paragrahvis sätestatud tagatise nõuet, peavad olema märgitud lisaks käesoleva seaduse § 391 lõike 3 punktides 1–6 sätestatud andmetele järgmised andmed:

1) laevapere liikmete abitaotlustega tegeleva tagatiseandja töötaja või üksuse telefoninumber ja e-posti aadress;

2) tagatiseandja kinnitus, et tagatisleping vastab Rahvusvahelise Tööorganisatsiooni meretöö konventsiooni standardi A2.5.2 nõuetele.“;

**12)** paragrahvi 611 täiendatakse lõikega 71 järgmises sõnastuses:

„(71) Käesoleva paragrahvi lõikes 7 nimetatud muu tagatise olemasolu tõendav dokument on kas inglis- või eesti- ja ingliskeelne.“;

**13)** paragrahvi 611 täiendatakse lõikega 81 järgmises sõnastuses:

„(81) Laevapere liikme hülgamise korral on laevapere liikmel õigus nõuda käesoleva paragrahvi lõikes 3 sätestatud kulude viivitamatut hüvitamist. Laevapere liige või tema esindaja esitab tagatiseandjale hüvitise saamiseks taotluse koos tõenditega, et laevapere liikmel on õigus hüvitist saada.“;

**14)** paragrahvi 72 lõiget 1 täiendatakse punktiga 8 järgmises sõnastuses:

„8) teavitama laevapere liiget hiljemalt meretöölepingu sõlmimise ajal käesoleva paragrahvi lõikest 2 tulenevast õigusest.“.

Lauri Hussar

Riigikogu esimees

Tallinn, ”.…” …………….. 2024. a.

Algatab Vabariigi Valitsus …………… 2024

(allkirjastatud digitaalselt)